ครม. พิจารณาร่างแถลงการณ์ร่วมการประชุมรัฐมนตรีว่าการกระทรวงการคลัง และผู้ว่าการธนาคารอาเซียน ครั้งที่ 9
การประชุมคณะรัฐมนตรีวันนี้ (18 เม.ย.66) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธาน โดยมีวาระการประชุม อาทิ รับทราบมติกรรมการสิ่งแวดล้อมแห่งชาติ ครั้งที่ 6/2565 การพิจารณาร่างแถลงการณ์ร่วมการประชุมรัฐมนตรีว่าการกระทรวงการคลัง และผู้ว่าการธนาคารอาเซียน ครั้งที่ 9 รวมทั้งยังคงต้องติดตามสถานการณ์โรคโควิด-19 หลังผ่านพ้นช่วงเทศกาลสงกรานต์ ที่มีการระบาดเพิ่มมากขึ้น ขณะที่ รัฐมนตรีที่ไม่ได้เข้าร่วมประชุมวันนี้ ได้แจ้งลาประชุมเบื้องต้น 10 คน ส่วนใหญ่ติดภารกิจ ลงพื้นที่เลือกตั้งหาเสียงในต่างจังหวัดก่อนการประชุมคณะรัฐมนตรี ที่ตึกสันติไมตรี ทำเนียบรัฐบาล นายอิทธิพล คุณปลื้ม รัฐมนตรีว่าการกระทรวงวัฒนธรรม นำคณะผู้บริหาร เข้าพบพลเอก ประยุทธ์ จันทร์โอชา นายกรัฐมนตรี เพื่อประชาสัมพันธ์งาน “ใต้ร่มพระบารมี 241 ปี กรุงรัตนโกสินทร์” จะจัดขึ้นระหว่างวันที่ 21–25 เมษายนนี้ บริเวณรอบเกาะรัตนโกสินทร์ เพื่อให้เด็ก เยาวชนและประชาชน ได้เรียนรู้เรื่องราวประวัติศาสตร์ของพระบรมราชจักรีวงศ์ กรุงรัตนโกสินทร์ และความภาคภูมิใจในความเป็นคนไทย มีกิจกรรมที่น่าสนใจ เช่น สวนสันติชัยปราการ จัดแสดงอุโมงค์ไฟเรืองแสง ระหว่างวันที่ 21 เมษายน – 7 พฤษภาคม 2566 นิทรรศการสวนแสงจัดแสดงพระราชประวัติ 10 รัชกาล จัดฉายหนังกลางแปลง การแสดงวงดุริยางค์จากเครือข่ายเยาวชนไทย พิพิธภัณฑสถานแห่งชาติ พระนคร เปิดให้ชมพิพิธภัณฑ์ยามค่ำ หรือ Night Museum การสาธิตอาหารไทยโบราณ ในรูปแบบตลาดย้อนยุค การจำหน่ายสินค้า และผลิตภัณฑ์ทางวัฒนธรรม 76 จังหวัด